Kjærlighet og dynamitt

Kjærlighet og dynamitt (originaltittel: ) er en svensk dramakomedie fra 1933 i regi av Oscar Lund.  Hovedrollen spilles av Steinar Jøraandstad og Birgit Sergelius.

Filmen antas å ha gått tapt.

 Handling 
Verftsingeniør Ragge har tatt med skipsreder Gustafssons datter Anna-Greta på en seilas. Båten forliser og de blir derfor tvunget til å overnatte på ei øy. Når skipsrederen får vite om dette blir han rasende og får ordnet det slik at Ragge blir avskjediget fra verftet der han arbeider. Den arbeidsløse Ragge omgås verftsarbeideren Axel og hans søster Rosa, som blir forelsket i ham.

Et lastefartøy, som tilhører Gustafsson, går på grunn og til tross for gjentatte bergingsforsøk klarer man ikke å få løs båten. Det blir meddelt at båten må skrotes på stedet. Forsikringsselskapet er imidlertid villig til å betale et høyt beløp til den som kan få løs fartøyet. Ragge påtar seg oppdraget og med hjelp av dynamitt får han til slutt løs båten. Denne bragden gjør at han får Gustafssons velsignelse og Anna-Gretas hånd.

 Om filmen 
Manuset ble skrevet av Oscar Lund og Richard Lindström, forøvrig det eneste manuset som skuespilleren Lindström skrev.

Filmen ble spilt inn i 1933 i Irefilms studio i Stockholm og Stockholms skjærgård.

 Anmelderne 
Svenska Dagbladets anmelder, signaturen Eveo, var kritisk innstilt til filmen. Anmelderen mente at filmen var lang med den fordelen «at man kan ytre seg kort om den». Eveo anså videre at handlingen «knapt» hengte sammen og at filmen hadde tjent på en «forenklet historie» med et «sterkere konsentrat og i raskere tempo». Anmelderen påpekte imidlertid at filmen innledningsvis hadde vært tilfredsstillende, «men så ble stadig flere og flere motiver skutt inn i intrigen, med stadig flere personer som medvirket, og så ble det snart for mye av det gode». Eveo anså også at scenen der fartøyet blir sprengt bort fra grunnen hadde en «virkelighetsfremmed utforming». 

Göteborgs Handels- och Sjöfartstidning var også kritisk i sin anmeldelse og mente at «Kärlek och dynamit var én av de mest uutholdelige filmene som har blitt skuet i Göteborg i de senere årene». Anmelderen mente imidlertid at dette ikke berodde på skuespillerne, men på at «man har påtatt seg å spille inn en film uten regissør og uten manuskript».

 Rolleliste 
 Steinar Jøraandstad – Ragge, verftsingeniør
 Valdemar Dalquist – Gustafsson, skipsreder
 Signe Lundberg-Settergren – Fru Gustafsson
 Birgit Sergelius – Anna-Greta, deres datter
 Isa Quensel – Rosa
 Holger Löwenadler – Axel, hennes bror
 Einar Fagstad – Olle
 Eric Abrahamsson – Öl-Pelle
 Georg Rydeberg – Ture, forsikringsagent
 Nils Leander – Den fremmede

 Referanser 

 Eksterne lenker 

Kategori:Filmer fra 1933
Kategori:Svenske dramakomedier
Kategori:Filmer som foregår ombord på skip
Kategori:Tapte filmer
Kategori:Sort-hvitt-filmer
Kategori:Svenskspråklige filmer